CELEX: 22021D2214
Language: ro
Date: 2021-11-15 00:00:00
Title: Decizia nr. 1/2021 a Consiliului de asociere UE-Liban din 15 noiembrie 2021 de aprobare a prelungirii valabilității priorităților parteneriatului UE-Liban [2021/2214]

14.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 447/9
               
            
         DECIZIA nr. 1/2021 A CONSILIULUI DE ASOCIERE UE-LIBAN
         din 15 noiembrie 2021
         de aprobare a prelungirii valabilității priorităților parteneriatului UE-Liban [2021/2214]
         CONSILIUL DE ASOCIERE UE-LIBAN,
         având în vedere Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte,
         întrucât:
         
                     (1)
                  
                  
                     Acordul euro-mediteraneean de instituire a unei asocieri între Comunitatea Europeană și statele membre ale acesteia, pe de o parte, și Republica Libaneză, pe de altă parte (1) (denumit în continuare „acordul”), a fost semnat la 17 iunie 2002 și a intrat în vigoare la 1 aprilie 2006.
                  
               
                     (2)
                  
                  
                     În temeiul articolului 76 din acord, Consiliul de asociere are competența de a lua decizii în scopul îndeplinirii obiectivelor acordului.
                  
               
                     (3)
                  
                  
                     Articolul 86 din acord prevede că părțile iau toate măsurile generale sau specifice necesare pentru îndeplinirea obligațiilor care le revin în conformitate cu acordul și se asigură că obiectivele stabilite în acord sunt îndeplinite.
                  
               
                     (4)
                  
                  
                     Prin Decizia nr. 1/2016 a Consiliului de asociere (2), Uniunea Europeană și Libanul au convenit asupra priorităților parteneriatului lor, inclusiv a Pactului UE-Liban (denumit în continuare „pactul”), pentru a orienta parteneriatul lor în perioada 2016-2020, cu scopul de a sprijini și consolida reziliența și stabilitatea Libanului, încercând totodată să abordeze impactul conflictului prelungit din Siria.
                  
               
                     (5)
                  
                  
                     Într-un schimb de scrisori, cele două părți au convenit asupra prelungirii valabilității priorităților parteneriatului UE-Liban, inclusiv a pactului aferent, ca documente de orientare pentru consolidarea parteneriatului lor până la adoptarea unor noi documente comune actualizate.
                  
               
                     (6)
                  
                  
                     Articolul 10 din Regulamentul de procedură al Consiliului de asociere prevede posibilitatea de a adopta decizii prin procedură scrisă în perioada dintre reuniuni, în cazul în care ambele părți convin astfel,
                  
               ADOPTĂ PREZENTA DECIZIE:
         
            Articolul 1
            Consiliul de asociere decide, prin procedură scrisă, că valabilitatea priorităților parteneriatului UE-Liban, inclusiv a pactului aferent, anexate la Decizia nr. 1/2016, se prelungește până la adoptarea unor noi documente comune actualizate de către Consiliul de asociere.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 15 noiembrie 2021.
            
               
                  Pentru Consiliul de asociere UE-Liban
               
               
                  Președintele
               
               Abdallah BOU HABIB
            
         
         
            (1)  JO L 143, 30.5.2006, p. 2.
         
            (2)  Decizia nr. 1/2016 a Consiliului de asociere UE-Liban din 11 noiembrie 2016 convenind asupra priorităților parteneriatului UE-Liban (JO L 350, 22.12.2016, p. 114).